उसने एक दिलचस्प किस्सा और भी सुनाया. पाँच साल पहले एक डाक्टर की लड़की से उसे प्रेम हो गया था. प्रेम का उसे प्रत्युत्तर भी मिला. घर वालों को पता चला तो रोकथाम हुई. एक २ तरकीब ये मिलने की सोचते और घर वाले रोकने की. और एक दिन वह लड़की घर से आठ हज़ार रुपये ले कर निकल आयी. डेढ़ महीने तक दोनो जगह जगह घूमते रहे. लड़की नाबालिग थी. आगरा स्टेश्न पर एक दिन वे पकड़े गये. अदालत में लड़की ने बयान दिया कि वह अपनी मर्जी से गयी थी. इस कारण राजे बरी हो गया. फिर लड़की की शादी होने लगी. राजे के एक दोस्त की दुकान पर वह चूड़ियाँ पहनने आयी. खबर पा कर राजे आ गया. "ये शादी की चूड़ियाँ हैं", राजे के हाथ से चूड़ियां पहन कर उसने कहा. "तो जो वादे तुमने किये थे वे झूठे निकले ?" "यह तो वक्त बतलायेगा". और जब बारात आ कर दरवाज़े पर खड़ी हुई तो वह चौथी मंजिल से कूद पड़ी. नीचे ट्राम की लाईनों पर गिरी और हड्डी पसली चूर हो गयी.